Transitorowers skiet wag vir leë geldhouer dood | Netwerk24
Transitorowers skiet wag vir leë geldhouer dood
Deur Cara-Lee Dorfling 03 Oktober 2019 19:08
'n Transito-veiligheidswag van Port Elizabeth is Donderdagmiddag deur rowers doodgeskiet voordat hulle met 'n leë geldhouer weggekom het.
Die rowers het omstreeks 13:00 op twee G4S-veiligheidswagte toegesak wat 'n bank by 'n winkelsentrum in Motherwell se NU-1 Uitbreiding verlaat het.
Volgens 'n ingeligte bron het vyf gewapende rowers hul vuurwapens op die twee wagte gerig en hulle beveel om op die grond te lê.
Een van die rowers het hierna glo oor die veiligheidswagte gaan staan, een van hulle in die kop geskiet en sy vuurwapen gesteel.
Die tweede wag is in die linkerarm geskiet.
Al vyf die rowers het op die voertuig losgebrand terwyl hulle met die leë geldhouer in hul besit weggehardloop het.
'n Derde veiligheidswag, wat in die G4S-voertuig was, het sekondes later die voertuig in trurat gesit en die rowers glo probeer raakry.
Die voertuig is verskeie kere raakgeskiet en een van die bande stukkend geskiet.
Luidens gerugte het die groep rowers blykbaar opeenvolgens 'n Isuzu-bakkie, 'n Toyota Quantum-bussie, 'n Datsun GO- en 'n Mazda-motor gekaap waarmee hulle telkens 'n kort entjie weggejaag het.
Kapt. Johan Rheeder, polisiewoordvoerder, sê twee voertuie, die Toyota Quantum en die Datsun GO, is in die omgewing teruggekry. Hy kon egter nie bevestig dat dit wel gekaap was nie. Dit sal deel van die polisie-ondersoek uitmaak, sê hy.
Hoewel die polisie nog nie die naam van die oorledene bekend gemaak het nie, het Netwerk24 Donderdagaand betroubaar verneem die oorledene is geïdentifiseer as Clinton Wolmarans, seun van oud-lt.kol. Nico Wolmarans van die polisie in Port Elizabeth.